Broj: 711-I-1095-M-95/23-02-19

Zagreb, 18. svibnja 2023.

**ANĐELKO KOLIĆ**

**Općinski načelnik Općine Đulovac**

**Predmet: mišljenje na zahtjev obveznika Anđelka Kolića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 11. svibnja 2023. pod brojem 711-U-4348-M-95/23-01-4 zaprimilo je zahtjev za mišljenje koji je podnio obveznik Anđelko Kolić, općinski načelnik Općine Đulovac.

U podnesenom zahtjevu obveznik postavlja upit može li i pod kojim uvjetima uz poslove općinskog načelnika obavljati i dodatne poslove u prijevozničkom obrtu „KOLIĆ TOURS“ u vlasništvu njegovog brata.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, dalje ZSSI) na 8. sjednici održanoj 18. svibnja 2023., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako sukladno članku 17. st. 2. ZSSI-a obveznici mogu uz profesionalno obnašanje dužnosti obavljati i druge poslove, ali samo privremeno i povremeno odnosno u trajanju od 8 do 10 sati tjedno. Slijedom navedenog, obveznik Anđelko Kojić također može uz obnašanje dužnosti općinskog načelnika, koju dužnost obnaša profesionalno, istodobno privremeno i povremeno obavljati poslove u obrtu „KOLIĆ TOURS“ .

Nadalje, a ukoliko bi obveznik poslove u obrtu „KOLIĆ TOURS“ želio obavljati redovito i stalno isti je dužan zatražiti prethodno odobrenje Povjerenstva.

Povjerenstvo će navedeno odobrenje dati obvezniku samo ukoliko utvrdi da obavljanje poslova u obrtu „KOLIĆ TOURS“ ne bi utjecalo na zakonito obnašanje dužnosti općinskog načelnika.

Povjerenstvo ističe kako je obveznik u oba slučaja dužan prijaviti sve prihode stečene obavljanjem poslova u obrtu „KOLIĆ TOURS“ prilikom podnošenja imovinske kartice.

Nadalje, Povjerenstvo napominje obvezniku da je dužan postupati sukladno članku 21. ZSSI-a ukoliko bi Općina Đulovac namjeravala stupiti u poslovni odnos s obrtom brata obveznika. Isto tako, obveznik je dužan postupati sukladno članku 9. ZSSI-a ukoliko bi kao općinski načelnik donosio odluke ili sklapao ugovore koji utječu na poslovni interes njegovog brata.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obvezniku Anti Koliću, elektroničkom dostavom
2. Objava na internetskoj stranici Povjerenstva
3. Pismohrana